CELEX: 62018TN0721
Language: el
Date: 2018-12-07 00:00:00
Title: Υπόθεση T-721/18: Αγωγή της 7ης Δεκεμβρίου 2018 — Αποστολοπούλου και Αποστολοπούλου-Χρυσανθάκη κατά Επιτροπής

11.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 54/27
            
         
      Αγωγή της 7ης Δεκεμβρίου 2018 — Αποστολοπούλου και Αποστολοπούλου-Χρυσανθάκη κατά Επιτροπής
      (Υπόθεση T-721/18)
      (2019/C 54/41)
      Γλώσσα διαδικασίας: η ελληνική
      
         Διάδικοι
      
      
         Ενάγουσες: Ζωή Αποστολοπούλου (Αθήνα, Ελλάδα), Αναστασία Αποστολοπούλου-Χρυσανθάκη (Αθήνα, Ελλάδα) (εκπρόσωπος: Δ. Γκούσκος, δικηγόρος)
      
         Εναγομένη: Ευρωπαϊκή Επιτροπή
      
         Αιτήματα
      
      Οι ενάγουσες ζητούν από το Γενικό Δικαστήριο:
      
                  —
               
               
                  να γίνει δεκτή η αγωγή τους και να υποχρεωθούν οι εναγόμενες, αλληλεγγυώς και εις ολόκληρον η κάθε μία, να καταβάλουν σε κάθε μία από τις ενάγουσες το συνολικό ποσό των πεντακοσίων χιλιάδων ευρώ, όπως το ποσό αυτό ειδικότερα αναλύεται στο δικόγραφο της αγωγής τους·
               
            
                  —
               
               
                  να υποχρεωθούν οι εναγόμενες να απέχουν από κάθε προσβολή της προσωπικότητας των εναγουσών στο μέλλον·
               
            
                  —
               
               
                  να υποχρεωθεί η πρώτη εναγομένη να αποκαταστήσει την τιμή και την υπόληψη των εναγουσών με δήλωσή της ενώπιον του Εφετείου Αθηνών, όπου εκκρεμεί σε δεύτερο βαθμό η εκδίκαση της από 11/09/2017 με Γενικό Αριθμό Κατάθεσης 572461/2017 και Ειδικό Αριθμό Κατάθεσης 1898/2017 Ανακοπή των εναγουσών, στα πλαίσια της οποίας η πρώτη εναγόμενη προέβη στις επίδικες αναληθείς και προσβλητικές δηλώσεις σε βάρος των εναγουσών·
               
            
                  —
               
               
                  να καταδικαστούν οι εναγόμενες στη δικαστική τους δαπάνη γενικά.
               
            
         Ισχυρισμοί και κύρια επιχειρήματα
      
      Η παρούσα αγωγή έχει κατατεθεί εναντίον της Ευρωπαϊκής Επιτροπής και της Ευρωπαϊκής Ένωσης. Δεδομένου ότι η τελευταία εκπροσωπείται ενώπιον του Δικαστηρίου πάντα από το θεσμικό όργανο στο οποίο αποδίδεται η προσβαλλόμενη πράξη ή συμπεριφορά, η Επιτροπή παρουσιάζεται κατ’επέκταση ως η μόνη εναγόμενη στην παρούσα αγωγή.
      Προς στήριξη της αγωγής οι ενάγουσες προβάλλουν τέσσερις ισχυρισμούς.
      
                  1.
               
               
                  Πρώτος ισχυρισμός αντλούμενος από την προσβολή της ανθρώπινης αξιοπρέπειας και της προσωπικότητας των εναγουσών, λόγω δυσφημιστικών ισχυρισμών της Επιτροπής ενώπιον του Μονομελούς Πρωτοδικείου Αθηνών και παράβαση της αρχής της χρηστής διοίκησης, με σκοπό να επιτευχθεί αναγκαστική εκτέλεση κατά των εναγουσών.
               
            
                  2.
               
               
                  Δεύτερος ισχυρισμός αντλούμενος από την παραβίαση της αρχής της νομιμότητας, της καλής πίστης και της δικαιολογημένης εμπιστοσύνης, λόγω του ισχυρισμού της Επιτροπής ότι οι ενάγουσες εταίροι ευθύνονται νομικά και ότι η εταιρεία δεν είχε νομική προσωπικότητα, ενώ συμβλήθηκε επανειλημμένα γνωρίζοντας ότι κατά τον ελληνικό νόμο και το καταστατικό της εταιρείας δεν έφεραν ατομικά ευθύνη για τις υποχρεώσεις της εταιρείας.
               
            
                  3.
               
               
                  Τρίτος ισχυρισμός αντλούμενος από την παραβίαση της πραγματικής προσφυγής και αμερόληπτων δικαστηρίων, εφ’όσον οι ενάγουσες δεν ήταν διάδικοι στις δίκες στα πλαίσια των οποίων εκδόθηκαν οι εκτελεστικοί τίτλοι.
               
            
                  4.
               
               
                  Τέταρτος ισχυρισμός αντλούμενος από την κακόπιστη και καταχρηστική επίσπευση αναγκαστικής εκτέλεσης κατά των εναγουσών.